જૂૂનાગઢમાં ગિરનાર તળેટીમાં આવેલો પૌરાણિક દામોદર કુંડ પિતૃતર્પણ માટે પ્રસિદ્ધ સ્થળ છે. ભાદરવા માસ ઉપરાંત અહીં આખંુ વર્ષ પિતૃતર્પણ માટે શ્રદ્ધાળુઓ આવતાં જ રહે છે. ખાસ કરીને અસ્થિવિસર્જન માટે ગુજરાતભરમાંથી ભાવિકો અહીં આવે છે. દામોદર કુંડ ગિરનારના જંગલમાંથી વહેતી સોનરખ નદી પર આવેલો છે. એક લોકવાયકા મુજબ બ્રહ્માજીએ આ કુંડનું સર્જન કરેલું છે. બ્રહ્માજીએ અહીં યજ્ઞ કર્યો ત્યારે દેવી-દેવતાઓ આવ્યાં હતાં ને પોતપોતાની સ્થાનિક નદીઓમાં સ્નાન કરવાની ઇચ્છા વ્યક્ત કરતાં બ્રહ્માજીએ કમંડળમાંથી ગંગાજીને પ્રગટ કરીને કુંડમા પધરાવ્યાં હતાં. એક લોકવાયકા એવી પણ છે કે ગંગા, યમુના, સરસ્વતી, નર્મદા, ગોદાવરી, કાવેરી સહિતની નદીઓનાં નીર આ કુંડમાં પ્રગટ કરાયાં હતાં. જૂનાગઢના કૃષ્ણભક્ત નરસિંહ મહેતા રોજ ચાલીને અહીં આવતા હતા અને પવિત્ર કુુંડમાં સ્નાન કરતા. કહેવાય છે કે દામોદરરાયે નરસિંહ મહેતાનું રૂપ લઈ તેમના પિતાનું અહીં શ્રાદ્ધ કર્યું હતું.